Mestská časť Košice-Staré Mesto, Hviezdoslavova 7, 040 01 Košice

Projekt „Transparentná mestská časť Košice-Staré Mesto“
-------------------------------------------------------------------------------------

Určené:	rokovaniu Miestneho zastupiteľstva MČ Košice-Staré Mesto dňa 13.09.2012

Predkladá:	Mgr. Ľubomír Grega
		starosta mestskej časti Košice-Staré Mesto

Spracoval:	Mgr. Karol Till
		prednosta Miestneho úradu
		MČ Košice-Staré Mesto

Návrh na uznesenie:

Miestne zastupiteľstvo mestskej časti Košice-Staré Mesto

schvaľuje

projekt „Transparentná mestská časť Košice-Staré Mesto“ v predloženom znení.

Dôvodová správa

	S cieľom účelne, hospodárne a čo najviac transparentne spravovať verejné prostriedky a majetok mestskej časti predkladám návrh projektu „Transparentná mestská Košice-Staré Mesto“, ktorý obsahuje nasledovné politiky:

1/ Etický kódex voleného predstaviteľa samosprávy mestskej časti Košice-Staré Mesto
2/ Etický kódex zamestnancov mestskej časti Košice-Staré Mesto
3/ Štatút Rady pre etiku (poradensko - konzultačný orgán starostu MČ KE SM)
4/ Smernica MČ KE SM, ktorou sa upravuje postavenie a úlohy Rady pre etiku ako poradensko - konzultačného orgánu.

Transparentná mestská časť Košice–Staré Mesto

 Úlohou miestnej samosprávy je hospodárne, účelne a čo najviac transparentne spravovanie verejných prostriedkov, vlastného majetku a majetku zvereného do správy. Transparentnosť znamená, že miestna samospráva širokej verejnosti , zrozumiteľne a včas poskytuje všetky podstatné informácie o svojej stratégii, hodnoteniach, politických rozhodnutiach a postupoch, a samozrejme o prehľadnom nakladaní s verejnými financiami. Otvorenosť samosprávy sa zakladá na vysokých prioritách odbornosti, efektívnosti a trvalom zlepšovaní kvality poskytovaných služieb. Transparentnosť umožňuje verejnosti lepšie porozumieť politike samosprávy, čím sa samospráva  stáva dôveryhodnejšou a účinnejšou. 

1.ETIKA ÚRADU
a) Prijať „Etický kódex zamestnancov“ Miestneho úradu mestskej časti Košice–Staré Mesto a jej organizácii.
b) Zriadiť „Radu pre etiku“ v zložení: prednosta miestneho úradu, miestna kontrolórka, zástupca odborovej organizácie, dvaja členovia určení starostom mestskej časti
 c) Zavedenie systému riešenia sťažností na porušenie „Etického kódexu“, vytvorenie kontaktnej e-mailovej adresy, kde bude možné uvádzať informácie a podozrenia z korupcie korupcia@kosice-city.sk, k tejto adrese bude mať povolený prístup starosta mestskej časti a predseda „Rady pre etiku“.

2. ETIKA VOLENÝCH PREDSTAVITEĽOV
a) Počas výkonu verejnej funkcie predkladať a zverejňovať majetkové priznania.
b) Prijať „Etický kódex volených predstaviteľov mestskej časti Košice–Staré Mesto“
c) Zverejňovať zápisnice zo zasadnutí komisie na ochranu verejného záujmu pri výkone funkcií verejných funkcionárov.

3. OBECNÝ MAJETOK
a) Zverejňovať výsledky výberových konaní a súťaží o predaji a prenájme nehnuteľného majetku v zmysle zákona o majetku obcí č. 138/1991.
b) Využívať metódy súťaže pri predaji a prenájme majetku mestskej časti Košice–Staré Mesto.
c) Pred vyhlásením súťaže dopredu zverejňovať podmienky predaja vlastného nehnuteľného majetku.
d) Zverejňovať aktuálne zoznamy neplatičov a dlžníkov mestskej časti a výšku ich pohľadávok.
e) Zapracovať do nájomných zmlúv 1-mesačnú platbu vopred za prenájom nebytových priestorov.
f) Pri investičných akciách väčšieho rozsahu vyvolať odbornú diskusiu verejnosti.
g) Po schválení rozpočtu mestskej časti zverejniť plánované investičné akcie na daný kalendárny rok.
h) Pri verejnom obstarávaní prác, tovarov a služieb v maximálnej možnej miere využívať formu elektronickej aukcie.

4. ROZPOČET
a) Do konca novembra kalendárneho roka je možné z úrovne občanov predkladať finančné nároky a požiadavky na rozpočet nasledujúceho kalendárneho roka, ktoré budú následne analyzované vo finančnej komisii pri Miestnom zastupiteľstve mestskej časti Košice–Staré Mesto a  podľa priorít a finančných možností zapracovávať do rozpočtu mestskej časti.
1

b) V prípade prijatia úveru zverejniť dopadovú štúdiu na rozpočet mestskej časti /dlhová zaťaženosť/.

5. ĽUDSKÉ ZDROJE
a) Na voľné pracovné miesta vedúcich zamestnancov príslušných oddelení využívať možnosť výberových konaní.
b) Zverejňovanie voľných pracovných miest a plánovaných výberových konaní.
c) Zverejňovať výsledky výberových konaní.
d) Zverejňovať zmeny organizačnej štruktúry miestneho úradu.
e) Využívať v maximálnej možnej miere aktivačných pracovníkov, absolventov vysokých škôl.
f) Zverejňovať uzatvorené pracovné dohody o vykonaní práce / meno, funkcia, obdobie, druh práce /.

6. SOCIÁLNA POLITIKA
a) Poskytovanie jednorazových dávok v hmotnej núdzi /ošatenie, obuv, hygienické potreby, základné vybavenie domácnosti, mimoriadne liečebné náklady/.
b) Poskytovať sociálnu pomoc prostredníctvom príslušného oddelenia a komisie sociálnej a zdravotnej pri Miestnom zastupiteľstve mestskej časti Košice–Staré Mesto.
c) Podpora aktivít organizovaných Denným centrom a úhrada prevádzkových nákladov.
d) Poskytovanie sociálneho poradenstva.
e) Vyhľadávacia činnosť zameraná na poskytnutie sociálnej pomoci občanom mestskej časti.

7. OBČANIA AKO SÚČASŤ PRI ROZHODOVANÍ
a) Zverejňovať program, materiály, uznesenia, zápisnice a výpisy z hlasovaní miestneho zastupiteľstva.
b) Vyjadrenie názoru verejnosti na konkrétne rozhodnutie miestneho zastupiteľstva alebo miestneho úradu / hlasovanie, diskusia, sociálne siete, anketa a pod. /.
c) Identifikácia poslanca podľa volebného obvodu.
d) Zverejňovanie informácii z rokovaní miestneho zastupiteľstva v Staromestských listoch.
e) Účasť verejnosti na poslaneckých dňoch.

8. SLUŽBY OBČANOM
Mestská časť Košice–Staré Mesto zabezpečuje ďalšie služby občanom a širokej verejnosti       v nižšie uvedených oblastiach:

Trhovisko:
a)	Prevádzkovanie a spravovanie miestnych trhovísk pre predaj ovocia a zeleniny.
Organizovanie príležitostných trhov.
Prenájom trhových zariadení /stoly, pulty/ a prenájom priestorov trhovísk pre kultúrno - spoločenské akcie organizované inými subjektami, ako aj pre stretnutia občanov a návštevníkov mesta Košice.
Vedenie registrácie predávajúcich.

Matričný úrad:
a)	Vykonávanie sobášnych obradov mimo úradne určenej sobášnej miestnosti.
Poskytovanie poradenstva občanom v oblasti  matričných  služieb.

2

Miestny úrad:
a)	Overovanie podpisov a listín mimo priestoru úradu podľa požiadaviek občanov.
Krátkodobý prenájom spoločenských priestorov na miestnom úrade.
b)	 Pravidelné zverejňovanie informácií o aktivitách úradu prostredníctvom masovo-komunikačných prostriedkov a sociálnych sietí (Staromestské listy,  www.kosice-city.sk ).
c)	Zverejňovanie informácií o pripravovaných kultúrnych, spoločenských a športových podujatiach MÚ.
Pozitívna propagácia činnosti úradu prostredníctvom zasielania tlačových správ o aktivitách MÚ redakciám dostupných médií.
Poskytovanie vyjadrení o postupoch MÚ v jednotlivých prípadoch pri záujme médií.
d)	Informačná kooperácia s OZ, charitatívnymi, kultúrnymi a športovými organizáciami, firmami a ďalšími inštitúciami.

Mestská krytá plaváreň:
a)	Prenájom bazénov a bazénových dráh občanom, športovcom a športovým klubom.
Prenájom vonkajších plôch na plavárni.

ZÁVER:
Táto transparentná politika sa vzťahuje aj na organizácie, ktoré sú v zriaďovateľskej pôsobnosti mestskej časti Košice–Staré Mesto.
Vlastné organizácie sú povinné  transparentnú politiku mestskej časti rozpracovať na svoje podmienky a zverejniť svoje politiky na vlastnej internetovej stránke.

Košice, august 2012

3

Etický kódex voleného predstaviteľa samosprávy mestskej časti Košice–Staré Mesto

My, volení predstavitelia mestskej časti Košice–Staré Mesto
s vedomím, že rešpektovanie mandátu voličov ide ruka v ruke s rešpektovaním etických
štandardov;
 že dôvera obyvateľov je pre volených predstaviteľov nevyhnutná, aby boli
schopní plniť svoje úlohy efektívne;
s presvedčením, že podpora kódexu správania sa pre volených reprezentantov na lokálnej
úrovni prispieva k budovaniu dôvery medzi komunálnymi predstaviteľmi a obyvateľmi;
zdôrazňujúc, že celá verejnosť musí byť zapojená do procesu obnovovania atmosféry dôvery
a posilnenia úlohy obyvateľov a médií;
sa hlásime k tomuto etickému kódexu a čestne prehlasujeme, že sa ním pri výkone svojich
mandátov budeme riadiť.

Čl. 1
Základné ustanovenia

1. 	Pre ciele tohto kódexu sa pod pojmom „funkcia“ rozumie výkon mandátu starostu mestskej časti Košice–Staré Mesto (ďalej len ,,starosta”) a výkon mandátu poslanca Miestneho  zastupiteľstva v mestskej časti Košice–Staré Mesto (ďalej len ,,poslanec”), ktorí získali priamymi voľbami od obyvateľov mestskej časti Košice–Staré Mesto (ďalej len ,,MČ”) všetky úlohy, funkcie a činnosti, ktoré vykonávajú volení predstavitelia z titulu svojich mandátov.

Čl. 2
Prvenstvo práva a verejného záujmu

1. 	Starosta a poslanci vykonávajú svoj mandát vždy v súlade s platnými zákonmi.
2. 	Pri plnení svojich funkcií vždy slúžia verejnému záujmu a zdržia sa akéhokoľvek konania, ktoré by ohrozilo dôveryhodnosť ich mandátu.
3. 	Starosta a poslanci sa pri výkone funkcie za každých okolností správajú tak, aby ostala zachovaná dôveryhodnosť MČ.

Čl. 3
Etické princípy

1. 	Starosta a poslanci plnia svoje funkcie zodpovedne, nestranne a s ochotou zodpovedať sa za svoje rozhodnutia a konanie. Nebudú zneužívať svoju funkciu a privilégiá mandátu priamo ani nepriamo na plnenie svojich osobných záujmov.
2. 	Starosta a poslanci sa zdržia takého správania a konania, ktoré by pri výkone funkcie priamo alebo nepriamo uprednostnilo súkromný záujem ich, im blízkych osôb ani iných fyzických osôb alebo právnických osôb s cieľom získať priamy alebo nepriamy profit.    
3. 	Pri výkone svojich rozhodovacích právomocí sa starosta a poslanci rozhodujú výlučne na základe objektívne zistených skutočností v súlade s platným zákonom, bez osobnej predpojatosti alebo predsudkov. Zdržia sa rozhodnutí, ktoré by priamo alebo nepriamo zvýhodňovali ich, im blízke osoby ani iné fyzické osoby alebo právnické osoby s cieľom získať priamy alebo nepriamy osobný prospech.

1
4. 	Starosta a poslanci sú pripravení poskytnúť detailné informácie a uviesť všetky skutočnosti, ktoré ich k rozhodnutiu viedli a preukázať, ako prijaté rozhodnutie korešponduje s príslušnými platnými všeobecne záväznými právnymi predpismi.
5. 	Pri výkone funkcie starosta a poslanci rešpektujú právomoci a práva ostatných volených predstaviteľov a všetkých zamestnancov MČ. Nenapomáhajú iným voleným predstaviteľom alebo zamestnancom MČ porušovať alebo nedodržiavať pri výkone funkcie princípy stanovené v tomto kódexe.
6. 	Pri hlasovaní sa riadia podľa toho, či navrhnuté rozhodnutie je spravodlivé, nie podľa tohto, kto rozhodnutie navrhol, alebo komu navrhnuté rozhodnutie prospeje. Neuhýbajú pred svojou zodpovednosťou tým, že sa ľahkovážne zdržia hlasovania, prípadne sa na ňom nezúčastnia.
7.	Starosta a poslanci nevyužívajú svoje postavenie a nedávajú osobné prísľuby, ktoré by plnili z titulu svojej funkcie.
8. 	Starosta a poslanci vykonávajú svoje politické funkcie v súlade s prirodzeným mravným poriadkom hľadiac na všeobecné dobro. Zmyslom pre zodpovednosť dávajú príklad ostatným obyvateľom MČ a v širšom poňatí aj obyvateľom štátu. Svojimi skutkami dokazujú, že je možné dať do súladu autoritu so slobodou a osobnú iniciatívu so službou v prospech záujmov MČ a verejného blaha.

Čl. 4
Oznámenie majetkových, finančných a iných pomerov

1. 	Starosta a poslanci každoročne podávajú písomné oznámenia funkcií, zamestnaní, činností a majetkových pomerov za predchádzajúci kalendárny rok v súlade s osobitným právnym predpisom1 v rozsahu. Starosta po uplynutí jedného roka odo dňa skončenia výkonu verejnej funkcie podáva písomné oznámenie v súlade s osobitným právnym predpisom1 v rozsahu.
2. 	Starosta a poslanci môžu zverejniť oznámenie podľa odseku 1 a 2 tejto smernice, pričom rešpektujú osobitné právne predpisy a dbajú na ich dodržiavanie.
3.	Oznámenia sú registrované komisiou ochrany verejného záujmu a sú prístupné verejnosti v súlade s osobitnými právnymi predpismi2.

Čl. 5
Konflikt záujmov

1. 	Pri výkone svojich rozhodovacích právomocí starosta a poslanci rozhodujú vždy so zreteľom na verejný záujem a dobro spoločnosti. Dbajú na to, aby ich rozhodovanie neovplyvňoval priamo ani nepriamo osobný záujem ich, im blízkych osôb ani iných fyzických osôb alebo právnických osôb.
2.	Ak majú starosta a poslanci priamy alebo nepriamy osobný záujem vo veciach, ktoré súvisia s predmetom rokovania orgánov MČ, oboznámia s touto skutočnosťou členov miestneho zastupiteľstva ešte predtým, než sa o nich začne rokovať a hlasovať. Starosta a poslanci sa zdržia diskusie a hlasovania v týchto veciach.

2
–––––––––––––––––––––––––-
1 Ústavný zákon č. 357/2004 o ochrane verejného záujmu pri výkone funkcií verejných funkcionárov
2 Napr. ústavný zákon č. 357/2004 Z.z. o ochrane verejného záujmu pri výkone funkcií verejných funkcionárov
v znení neskorších predpisov; zákon č. 211/2000 Z.z. o slobodnom prístupe k informáciám a o zmene a doplnení
niektorých zákonov v znení neskorších predpisov
Čl. 6
Nezlučiteľnosť funkcií

1. 	Starosta a poslanci dodržiavajú všetky platné všeobecne záväzné právne predpisy,  ktoré súvisia s obmedzením vykonávať iné mandáty alebo funkcie. Zároveň sa zdržia vykonávania takých funkcií, ktoré by nepriaznivo mohli ovplyvňovať výkon ich mandátu ako volených predstaviteľov.

Čl. 7
Dary a korupcia

1. 	Pri výkone funkcie sa starosta a poslanci zdržia akéhokoľvek konania, ktoré je  zákonom definované ako korupčné alebo nelegálne. Ak sa o takom konaní dozvedia, oznámia túto skutočnosť príslušným orgánom.
2.	Z titulu svojich funkcií starosta a poslanci neprijímajú ani nevyžadujú pasívne ani aktívne žiadne dary, služby, finančné prostriedky ani iné výhody. Starosta a poslanci sa zaväzujú, že všetky dary alebo finančné prostriedky získané na oficiálnych podujatiach z titulu svojich funkcií, budú používať ako verejné zdroje a pre verejné účely. 
3.	Na sekretariáte starostu sa bude viesť register darov, ktoré starosta alebo poslanci získajú pri výkone svojej funkcie doma alebo v zahraničí a ktoré sa následne stanú majetkom mestskej časti.

Čl. 8
Zneužitie funkcie verejného činiteľa

1. 	Starosta a poslanci dohliadajú na čerpanie miestneho rozpočtu a konajú tak, aby bola dodržaná finančná disciplína, ktorá garantuje riadenie verejných finančných zdrojov a majetku v súlade s platnými všeobecne záväznými právnymi predpismi.
2. 	Pri plnení svojich povinností starosta a poslanci nezneužívajú verejné finančné prostriedky, ani majetok. Zdržia sa akéhokoľvek konania, ktoré by mohlo viesť                      k priamemu alebo nepriamemu zneužívaniu týchto zdrojov pre súkromné záujmy ich, im blízkych osôb ani iných fyzických osôb alebo právnických osôb.
3. 	Starosta a poslanci nikdy nevyužívajú informácie získané pri výkone funkcie pre získanie osobného prospechu alebo pre prospech im blízkych osôb ani iných fyzických osôb alebo právnických osôb.
4. 	Starosta a poslanci si plnia svoje úlohy čo najefektívnejším a ekonomicky najvýhodnejším spôsobom. Zároveň dohliadajú, aby zamestnanci MČ postupovali rovnako.
5. 	Pri výkone svojich funkcií starosta a poslanci nebudú prijímať žiadne opatrenia ani rozhodnutia, ktoré by ich zvýhodňovali v budúcom osobnom alebo profesionálnom živote po skončení výkonu mandátu.

Čl. 9
Kontrola
1. 	Starosta a poslanci dohliadajú na hospodárenie s verejnými finančnými prostriedkami a majetkom MČ v súlade s platnými všeobecne záväznými právnymi predpismi.
2.	Pri výkone svojich funkcií postupujú starosta a poslanci otvorene a transparentne a nebránia vykonaniu kontroly alebo kontrolného opatrenia v zmysle osobitných právnych predpisov, ktoré sa oprávnené interné alebo externé kontrolné orgány rozhodnú vykonať.
3
Čl. 10
Zverejňovanie rozhodnutí a informácií

1. 	Starosta a poslanci sa za výkon svojich mandátov zodpovedajú všetkým obyvateľom MČ, vrátane tých, ktorí ich nevolili.
2. 	Starosta a poslanci sú vždy pripravení zodpovedať sa obyvateľom MČ za svoje rozhodnutia a preukázať, že sú v súlade s verejným záujmom. Nezatajujú žiadne informácie alebo činy, ak osobitný právny predpis neustanovuje inak. Na požiadanie vysvetlia a zdôvodnia akékoľvek svoje rozhodnutie, ktoré prijali v súvislosti s plnením svojej funkcie.
3. 	Starosta a poslanci vyhovejú požiadavkám verejnosti týkajúcich sa zverejnenia alebo sprístupnenia informácie, ktoré súvisia s výkonom ich funkcií, s poskytovaním služieb a s výkonom samosprávy v súlade s osobitným právnym predpisom. Nebudú brániť zverejňovaniu informácií, pokiaľ nie je zákonom stanovené ich utajenie a k zverejňovaniu informácií budú pristupovať aktívne. 
4. 	Starosta a poslanci podporia všetky opatrenia, ktoré posilnia otvorenosť a transparentnosť pri výkone ich právomocí, pri poskytovaní služieb obyvateľom a pri výkone samosprávy.

Čl. 11
Prijímanie a hodnotenie zamestnancov MČ

1. 	Pri prijímaní a menovaní zamestnancov MČ budú starosta a prípadne aj poslanci, ak sú tohto procesu účastní, postupovať výlučne v súlade s princípmi profesionálnych schopností a zručností a na základe potrieb MČ.
2. 	Výkony a správanie sa zamestnancov MČ budú starosta a poslanci posudzovať bez predsudkov a zaujatosti, objektívne, transparentne a v súlade s platnou legislatívou. Tieto posúdenia sú pripravení vysvetliť a zdôvodniť.

Čl. 12
Rešpektovanie úloh zamestnancov MČ

1. 	Pri výkone svojich funkcií starosta a poslanci rešpektujú úlohy a povinnosti zamestnancov MČ a bez zaujatosti im poskytnú potrebné informácie v súlade s ich postavením a funkciou.
2. 	Starosta a poslanci za žiadnych okolností nevyžadujú od zamestnancov MČ, aby zanedbávali alebo obchádzali platné všeobecne záväzné právne predpisy s cieľom poskytnúť priamy alebo nepriamy prospech sebe, im blízkym osobám ani iným fyzickým osobám alebo právnickým osobám.
3	Starosta a poslanci podporujú opatrenia, ktoré vedú k zvýšeniu efektívnosti a flexibilnosti fungovania zamestnancov MČ a uplatňujú princípy ich pozitívnej motivácie.

Čl. 13
Spolupráca s médiami

1. 	Starosta a poslanci zodpovedajú otvorene a v plnom rozsahu na otázky zástupcov médií, ktoré sa týkajú výkonu ich funkcií. Starosta a poslanci poskytnú všetky požadované informácie súvisiace s výkonom funkcií s výnimkou tých, ktoré sú zákonom definované ako tajné.

4
Čl. 14
Pravidlá upravujúce volebnú kampaň

1. 	Starosta a poslanci počas výkonu svojej funkcie nepoužívajú finančné prostriedky MČ ani majetok MČ v prospech volebnej kampane svojej alebo iného kandidáta.
2. 	Starosta a poslanci počas výkonu svojej funkcie nenútia žiadnym spôsobom obyvateľov MČ, ani iných volených predstaviteľov hlasovať inak ako podľa ich vlastného rozhodnutia.
3. 	Starosta a poslanci sa nesnažia získať hlasy voličov ohováraním iných kandidátov, využívaním násilia alebo vyhrážania, navádzaním na porušovanie volebných pravidiel alebo výsledkov volieb, prísľubom finančných prostriedkov alebo iných darov, či zvýhodnenia pri výkone svojej budúcej funkcie.

Čl. 15
Spoločné ustanovenia

1. 	Starosta a poslanci zachovávajú, ctia a poznajú právne predpisy, najmä tie, ktoré upravujú oblasť samosprávy.
2. 	Starosta a poslanci si vážia mandát zverený im na základe slobodných volieb obyvateľmi MČ. Dbajú na riadny chod celej samosprávy. Realisticky hodnotia možnosti výkonných orgánov samosprávy.
3. 	Starosta a poslanci sa správajú primerane svojej funkcii verejného činiteľa. Na verejnosti a v miestnom zastupiteľstve vystupujú kultivovane a so znalosťou vecí. Na zasadnutia zastupiteľstva a iných orgánov samosprávy prichádzajú pripravení.
4. 	Starosta a poslanci sa angažujú za budovanie a posilňovanie samosprávneho systému ako základu demokraticky usporiadanej spoločnosti.
5. 	Starosta a poslanci sa stotožňujú s princípmi tohto Etického kódexu a pri výkone svojich funkcií sú pripravení riadiť sa jeho ustanoveniami. Podporujú všetky opatrenia, ktorých cieľom je oboznamovať verejnosť, médiá a zamestnancov MČ s ustanoveniami tohto Etického kódexu a podporujú a rozširujú dodržiavanie princípov, ktoré obsahuje.
6. 	Tento Etický kódex bol prijatý uznesením Miestneho zastupiteľstva mestskej časti Košice–Staré Mesto č. ……… zo dňa ……… a účinnosť nadobúda dňom schválenia.

Príloha:
-	prezenčná listina volených predstaviteľov samosprávy mestskej časti Košice-Staré Mesto

5
Etický kódex zamestnancov mestskej časti Košice-Staré Mesto

Článok I
Základné ustanovenia

1.	Etický kódex zamestnanca mestskej časti Košice-Staré Mesto (ďalej len „Etický kódex“) stanovuje základné zásady a pravidlá pre nestranný výkon verejnej správy ako základ budovania a udržovania dôvery verejnosti.
2. 	Etický kódex stanovuje pravidlá správania sa zamestnanca samosprávy, ako aj zamestnanca pri výkone vo verejnom záujme, ktoré je povinný dodržiavať z hľadiska etiky spoločenského styku s obyvateľmi, právnickými a fyzickými subjektmi, nadriadenými a inými zamestnancami samosprávy.
3. Účelom Etického kódexu je podporovať a posilňovať etické a morálne hodnoty správania sa zamestnancov mestskej časti Košice-Staré Mesto (ďalej len „zamestnanec“) pri výkone svojich pracovných povinností vo vzťahu k zákazníkovi – občanovi, verejnosti a k ostatným zamestnancom.
4. Zamestnanec má záujem na spravodlivom a efektívnom výkone práce, riadne si plní zverené úlohy a ďalším vzdelávaním sa neustále zdokonaľuje a prehlbuje si svoju odbornosť.

Článok II
Všeobecné zásady

1.	Zamestnanec je pri výkone práce vo verejnom záujme povinný zachovávať vernosť Slovenskej republike, dodržiavať Ústavu Slovenskej republiky, ústavné zákony, ostatné všeobecne záväzné nariadenia a vnútorné predpisy, vrátane ustanovení tohto kódexu.

      Článok III  
			     Základné princípy správania sa zamestnanca

1.	Zamestnanec vykonáva svoju prácu čestne, svedomito a zodpovedne, s najväčšou mierou spravodlivosti, ochoty, v dobrej viere a v zhode s poslaním úradu a bez akýchkoľvek predsudkov.
2. 	Voči verejnosti a ostatným zamestnancom vystupuje zdvorilo, korektne, s úctou. Nie je však povinný znášať vulgárne prejavy a urážky a konať s osobami, ktoré nedodržiavajú základné pravidla slušného správania.
3. 	Zamestnanec postupuje pri plnení svojich úloh transparentne a nestranne. Rozhoduje objektívne bez zbytočných prieťahov na základe riadne zisteného skutkového stavu veci, prihliadajúc k právne relevantným skutočnostiam. Dbá na rovnosť účastníkov  a správa sa tak, aby nenarúšal dôveru verejnosti v nestrannosť a objektívnosť svojho rozhodovania. Usiluje sa o zjednodušenie procesných postupov a urýchlenie vybavovania pracovných povinností.
4.  	Zamestnanec udržiava sám vysokú mieru svojej pracovnej aktivity, nepotrebuje v tomto smere usmernenia, výzvy, upozornenia alebo pripomienky. 
5.  Zamestnanec zodpovedá za svoje konanie a rozhodnutia zamestnávateľovi a taktiež aj verejnosti, a je pripravený aj podrobiť sa kontrole a skúmaniu jeho postupov. 
6. 	Zamestnanec nesmie vedome šíriť a poskytovať nepravdivé alebo skresľujúce skutočnosti a vyhlásenia, ktoré by súviseli s vykonávaním práce vo verejnom záujme a mohli by poškodiť povesť zamestnávateľa a tiež aj ostatných zamestnancov.

1
7.  Východiskovým postojom zamestnanca je hlavne snaha o naplnenie zámerov mestskej časti Košice-Staré mesto (ďalej len „mestská časť“) a záujmov jej občanov. 
8.  	Zamestnanec nesmie používať symboly spojené s výkonom práce vo verejnom záujme  na osobný prospech. Mimo pracoviska nezaujíma postoje, ktoré by mohli vzťah k mestskej časti spochybniť.
9.  	Zamestnanec je pri plnení svojich úloh otvorený a prístupný verejnosti. Je povinný riadne odôvodniť svoje rozhodnutia, je však oprávnený odmietnuť poskytnutie tých informácií, ktorých poskytnutie zakazuje zákon alebo vykonávacie predpisy.
10.	Zamestnanci vo vzťahu k nadriadeným zamestnancom preukazujú úctu, dôsledne a svedomito si plnia zverené úlohy, sú kreatívni a inovatívni podľa možností ich pracovného zaradenia.
11.	Nadriadení zamestnanci vo vzťahu k podriadeným zamestnancom pristupujú v plnej úcte a dôstojnosti, spravodlivo rozdeľujú pracovné úlohy. Hodnotia svojich podriadených objektívne, spravodlivo a čestne a nezneužívajú právomoci nadriadeného voči podriadeným.
12. Zamestnanci si vo vzájomných vzťahoch prejavujú úctu a toleranciu, ochotne pomáhajú iným zamestnancom, vyhýbajú sa konfliktom a nevyvolávajú ich a vytvárajú dobrú atmosféru.
13.	Zamestnanec má právo obrátiť sa na svojho nadriadeného v prípade akýchkoľvek nejasností, týkajúcich sa jednotlivých článkov tohto Etického kódexu. 
		
Článok III
Konflikt záujmov

1.	Zamestnanec koná vždy vo verejnom záujme, nepripustí aby došlo ku konfliktu verejného záujmu s osobnými záujmami. Jeho povinnosťou je vyhnúť sa takémuto konfliktu a predchádzať situáciám, ktoré môžu vyvolať podozrenie z konfliktu záujmov. Na akýkoľvek skutočný alebo možný konflikt je povinný bezodkladne upozorniť svojho nadriadeného.
2. 	Zamestnanec sa nezúčastňuje na žiadnej činnosti nezlučiteľnej s riadnym výkonom jeho pracovných povinností alebo činnostiach takýto výkon obmedzujúcich, spočívajúcich          v politickej alebo inej verejnej angažovanosti, ktorá by narúšala dôveru verejnosti                v nestranný výkon jeho pracovných povinností. Zamestnanec koná politicky neutrálnym spôsobom a podporuje výkon kompetencií zamestnávateľa.

Článok IV
Dary a iné výhody

1.	Zamestnanec nesmie prijímať a ani si nevyžaduje žiadne finančné a iné dary, ani iné       výhody z práce, ktoré súvisia s plnením jeho úloh na pracovisku a ktoré by mohli ovplyvniť jeho rozhodovanie a profesionálny prístup vo veci. Návrhy na poskytnutie daru je povinný bezodkladne nahlásiť svojmu nadriadenému.
2.	Zamestnanec nepripustí, aby sa dostal do postavenia, v ktorom by bol zaviazaný odplatiť preukázanú službu alebo akúkoľvek inú ponúknutú výhodu, čím by sa narušila objektívnosť a nestrannosť jeho rozhodovania.
3.	Zamestnanec je povinný vyhnúť sa takému správaniu a činnostiam, ktoré by mohli znížiť dôveru v nestranný výkon práce vo verejnom záujme alebo zadať príčinu k nátlaku na zamestnanca v dôsledku jeho konania, ktoré je v rozpore s právnymi predpismi alebo etickými normami.
2
Článok V
Zneužitie pracovného postavenia

1.	Zamestnanec nezneužíva, neposkytuje a ani neponúka žiadne výhody plynúce z jeho postavenia, ani informácie získané pri plnení úloh na získanie akéhokoľvek majetkového, či iného prospechu.
2.	Zamestnanec nezneužíva svoje postavenie vo vzťahu k ostatným zamestnancom, najmä vynucovaním si správania nad rámec služobných povinností.
3.	Zamestnanec nezadržiava informácie, ktoré majú byť riadne zverejnené. Neposkytuje informácie, o ktorých vie, že sú nesprávne alebo zavádzajúce alebo by o tom mal vedieť       z titulu svojho pracovného zaradenia.
4.	Zamestnanec je povinný zachovávať mlčanlivosť o skutočnostiach, o ktorých sa dozvedel pri plnení svojich úloh a ktoré v záujme zamestnávateľa nemožno oznamovať iným osobám, pričom táto povinnosť trvá i po skončení pracovného pomeru (to neplatí, ak ho tejto povinnosti zbavil štatutárny orgán alebo ním poverená osoba).
5.	Nadriadený zamestnanec nevyžaduje od podriadených zamestnancov plnenie pracovných úloh, ktoré by boli v rozpore so všeobecne záväznými právnymi a služobnými predpismi alebo nepatrí do pôsobnosti samosprávy.
6.	Zamestnanec, domnievajúci sa, že sa od neho vyžaduje, aby konal spôsobom, ktorý je nezákonný, nesprávny a neetický, ktorý má za následok zlé hospodárenie alebo je inak nezlučiteľný s platnou legislatívou a Etickým kódexom, písomne oznámi túto skutočnosť svojmu vedúcemu zamestnancovi. Vedúci svoje stanovisko oznámi podriadenému zamestnancovi písomne. Ak sa domnieva zamestnanec, že odpoveď nie je dostatočná a primeraná, môže náležitosti písomne oznámiť nadriadenému vedúceho zamestnanca. Ak sa aj naďalej domnieva, že písomná odpoveď nadriadeného zamestnanca nie je primeraná a dostatočná, môže záležitosť písomne oznámiť starostovi mestskej časti a v prípade, ak dôsledok konania má byť neetický, tak aj predsedovi Rady pre etiku. 

Článok VI
Oznamovacia povinnosť neprípustnej činnosti

1.	Zamestnanec je povinný bezodkladne oznámiť svojmu nadriadenému najmä:
       a) konflikt záujmov alebo podozrenie z neho, resp. nemožnosti vyhnúť sa konfliktu záujmov
b) ak je požiadaný alebo iný nátlakom manipulovaný, aby konal v rozpore s právnymi     predpismi, Etickým kódexom alebo spôsobom, ktorý predstavuje možnosť zneužitia     úradnej moci
c) zistenie straty, zneužívania alebo poškodzovania majetku mestskej časti
d) vulgárne útoky smerujúce voči jeho osobe alebo mestskej časti alebo konanie osôb pod     vplyvom omamných a návykových látok
e) ponúknutie akejkoľvek výhody, finančného alebo nefinančného daru, pozornosti, služby za práce súvisiace s výkonom jeho úloh na pracovisku.

Článok VII
Disciplinárne konanie

1.	Konanie v rozpore s jednotlivými ustanoveniami je kvalifikované ako porušenie pracovnej disciplíny so začatím disciplinárneho konania voči zamestnancovi.

3
2.	Za menej závažné porušenie Etického kódexu sa považuje najmä neslušné správanie voči      ostatným zamestnancom alebo voči klientovi.

3.  Za závažné porušenie Etického kódexu sa považuje najmä:
   	a)  prijímanie darov a iných výhod v súvislosti s výkonom jeho práce vo verejnom záujme s výnimkou darov alebo iných výhod  poskytovaných zamestnávateľom 
    	b)  správanie zamestnanca, ktoré je označené ako mobing /trvalé, systematické a intenzívne      útoky, intrigy a šikanovanie väčšieho počtu pracovníkov alebo nadriadeného voči jednotlivcovi alebo menšej skupine/.

Článok VIII
Spoločné ustanovenia

1.	Výkon verejnej správy je službou verejnosti.
2.	Zamestnávateľ vytvára zamestnancom dôstojné podmienky pre riadny výkon ich pracovných povinností.
3.	Zamestnanec chráni majetok mestskej časti pred poškodením, zneužitím a zničením a je povinný využívať ho efektívne a hospodárne a nezneužívať ho na dosiahnutie osobného       prospechu. 
4. 	Zamestnanec šíri dobré meno mestskej časti, spoluvytvára jeho pozitívny obraz a je hrdý na jej históriu.

Článok IX
Záverečné ustanovenia

1.	Etický kódex bol schválený uznesením Miestneho zastupiteľstva mestskej časti Košice-Staré Mesto č. ............. zo dňa.................. a nadobúda účinnosť dňom schválenia.

ŠTATÚT
Rady pre etiku
(poradensko – konzultačný orgán starostu 
mestskej časti Košice-Staré Mesto)

Čl. I 
Úvodné ustanovenia

(1)	Smernicou č.    /2012 bola starostom MČ Košice-Staré Mesto zriadená Rada pre etiku  (poradensko – konzultačný orgán starostu MČ Košice-Staré Mesto).

Čl. II 
Účel Rady pre etiku
(1) Rada pre etiku je poradný orgán starostu MČ Košice-Staré Mesto, ktorý zodpovedá za podporu dodržiavania Etického kódexu a v prípade potreby vydáva stanoviská pre starostu k sťažnostiam na porušenie Etického kódexu.  
(2)	Rada pre etiku plní poradensko – konzultačnú funkciu.

Čl. III 
Zloženie Rady pre etiku
(1)	Rada pre etiku má piatich členov, ktorých členstvo je čestné – bez nároku na odmenu.
(2) Členmi Rady pre etiku sú: prednosta úradu, miestna kontrolórka, zástupca odborov a dvaja členovia určení starostom MČ.
(3) Členovia Rady pre etiku si volia spomedzi seba predsedu.
Čl. IV 
Úlohy a činnosť Rady pre etiku
(1) Vydáva stanoviská k sťažnostiam na porušenie Etického kódexu, prípadne k iným neštandardným prípadom ohlásenia konfliktu záujmov, korupcie alebo podozrenia z nich na základe žiadostí a podnetov.
(2) Prostredníctvom určeného člena rady monitoruje vybavenie sťažností verejnosti a zamestnancov na konanie zamestnancov úradu.
(3) Prijíma návrhy odporúčaní v nadväznosti na monitoring a vyhodnocovanie sťažností na porušenie Etického kódexu.
(4) Rada pre etiku sa stretáva pravidelne raz štvrťročne, prípadne podľa potreby.
(5) Radu pre etiku zvoláva predseda.

Čl. V 
Pravidlá rokovania Rady pre etiku

(1) Rada pre etiku na svojom prvom zasadnutí volí zo svojich členov predsedu Rady pre etiku. 
(2)	Predsedu Rady pre etiku  volia členovia Rady pre etiku nadpolovičnou väčšinou hlasov prítomných členov Rady pre etiku.
(3) Predsedu Rady pre etiku Rada odvolá, ak 
1.	 bol právoplatne odsúdený za úmyselný trestný čin,
2.    o to sám požiada.
1
(4) Predsedu Rady pre etiku môže Rada pre etiku odvolať, ak
1. nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
2.   koná v rozpore so štatútom Rady pre etiku.
(5) Rada pre etiku je uznášania schopná, ak je na jej zasadnutí prítomná nadpolovičná väčšina jej členov.
(6) Na platné uznesenie Rady pre etiku je potrebný nadpolovičný počet hlasov prítomných členov.
(7) Rada pre etiku sa schádza podľa potreby, najmenej však štyrikrát ročne.
(8) Nová Rada pre etiku musí byť menovaná najneskôr do desiatich dní pred skončením funkčného obdobia Rady pre etiku.
(9) Zmeny v štatúte Rady pre etiku je možné vykonať formou dodatku na zasadnutí Rady pre etiku, na odsúhlasenie ktorého je potrebný 2/3 počet hlasov všetkých členov Rady pre etiku. 

Čl. VI
Záverečné ustanovenia

	Štatút Rady pre etiku schválený uznesením Miestneho zastupiteľstva MČ Košice-Staré Mesto č. ......... zo dňa 13.09.2012 nadobúda účinnosť dňom schválenia.

							
									Mgr. Ľubomír Grega
							                                                        starosta	

2

S M E R N I C A 
mestskej časti Košice-Staré Mesto
ktorou sa upravuje postavenie a úlohy Rady pre etiku 

Čl. I
Úvodné ustanovenia
(1) Smernicu vydáva starosta mestskej časti Košice-Staré Mesto ako vnútroorganizačnú normu.
(2) Smernica upravuje postavenie a  úlohy Rady pre etiku (poradensko – konzultačný orgán starostu MČ Košice-Staré Mesto).

Čl. II 
Účel Rady pre etiku
(1)	Rada pre etiku je poradný orgán starostu MČ Košice-Staré Mesto, ktorý zodpovedá za podporu dodržiavania Etického kódexu a v prípade potreby vydáva stanoviská pre starostu k sťažnostiam na porušenie Etického kódexu.  
(2)	Rada pre etiku plní poradensko – konzultačnú funkciu.

Čl. III 
Zriadenie Rady pre etiku
(1)	Radu pre etiku zriaďuje starosta MČ Košice-Staré Mesto ako jeden zo svojich poradných orgánov. Následne starosta vymenúva členov Rady.
(2) Rada pre etiku má piatich členov, ktorých členstvo je čestné – bez nároku na odmenu.
(3) Členmi Rady pre etiku sú: prednosta úradu, miestna kontrolórka, zástupca odborov a dvaja členovia určení starostom MČ.
(4) Členovia Rady pre etiku si volia spomedzi seba predsedu.
(5) Rada pre etiku má svoj štatút a rokovací poriadok.

Čl. IV 
Úlohy Rady pre etiku
(1) Vydáva stanoviská k sťažnostiam na porušenie Etického kódexu, prípadne k iným neštandardným prípadom ohlásenia konfliktu záujmov, korupcie alebo podozrenia z nich na základe žiadostí a podnetov.
(2)	Prostredníctvom určeného člena rady monitoruje vybavenie sťažností verejnosti a zamestnancov na konanie zamestnancov úradu.
(3) Prijíma návrhy odporúčaní  v nadväznosti na monitoring a vyhodnocovanie podnetov a sťažností na porušenie Etického kódexu.
(4) Rada pre etiku sa stretáva pravidelne raz štvrťročne, prípadne podľa potreby.
(5) Radu pre etiku zvoláva predseda.

Čl. V
Záverečné ustanovenia
	Táto smernica schválená uznesením Miestneho zastupiteľstva mestskej časti Košice-Staré Mesto č. ........ zo dňa 13.9.2012 nadobúda účinnosť dňom schválenia.

						  		  Mgr. Ľubomír Grega
							                                      starosta